ประกาศกรุงเทพมหานคร เรื่อง การแบ่งส่วนราชการภายในหน่วยงานและการกำหนดอำนาจหน้าที่ ของส่วนราชการกรุงเทพมหานคร (ฉบับที่ 99)

ประกาศกรุงเทพมหานคร
เรื่อง การแบ่งส่วนราชการภายในหน่วยงานและการกำหนดอำนาจหน้าที่
ของส่วนราชการกรุงเทพมหานคร
(ฉบับที่ ๙๙)
 

โดยที่คณะกรรมการข้าราชการกรุงเทพมหานครและบุคลากรกรุงเทพมหานครได้มีมติในการประชุม
ครั้งที่ ๑๐/๒๕๖๐ เมื่อวันที่ ๑๙ ตุลาคม ๒๕๖๐ อนุมัติโครงสร้างการแบ่งส่วนราชการภายในการกำหนดอำนาจหน้าที่
และการกำหนดกรอบอัตรากำลังของสำนักสิ่งแวดล้อม เพื่อให้มีความเหมาะสมกับภารกิจที่รับผิดชอบ

อาศัยอำนาจตามความในมาตรา
๖๐ แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ จึงให้แก้ไขเพิ่มเติมประกาศกรุงเทพมหานคร
เรื่อง การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
ลงวันที่ ๓๑ ตุลาคม พ.ศ. ๒๕๒๘ ซึ่งแก้ไขเพิ่มเติมโดยประกาศกรุงเทพมหานคร เรื่อง
การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
(ฉบับที่ ๕๗) ลงวันที่ ๑ เมษายน พ.ศ. ๒๕๔๘ โดยให้ยกเลิกความในหมวด ๑๒ และให้ใช้ความต่อไปนี้แทน
หมวด ๑๒
สำนักสิ่งแวดล้อม
 

ข้อ
๒๐ สำนักสิ่งแวดล้อม มีอำนาจหน้าที่เกี่ยวกับ
(๑)
การบริหารจัดการด้านสิ่งแวดล้อม การศึกษา สำรวจ วิเคราะห์ วิจัยเชิงปฏิบัติการสร้างการมีส่วนร่วมทุกภาคส่วน
เพื่อแก้ไข ฟื้นฟู ส่งเสริม พัฒนา และดูแลรักษาคุณภาพสิ่งแวดล้อม
(๒)
การกำหนดยุทธศาสตร์ กลยุทธ์ เป้าหมาย ตัวชี้วัดเพื่อพัฒนางานด้านสิ่งแวดล้อมของกรุงเทพมหานคร
(๓)
การติดตาม ตรวจสอบคุณภาพสิ่งแวดล้อม จัดทำและพัฒนาระบบข้อมูลสารสนเทศเพื่อสนับสนุนการเป็นศูนย์กลางฐานข้อมูลงานด้านสิ่งแวดล้อมของกรุงเทพมหานคร
(๔)
การอนุรักษ์พลังงานและส่งเสริมการใช้พลังงานทดแทน
(๕)
การบริหารจัดการมูลฝอย ของเสียอันตราย สิ่งปฏิกูลและไขมันของกรุงเทพมหานครทั้งระบบ
ตั้งแต่การจัดเก็บ รวบรวม นำไปใช้ประโยชน์ บำบัดและกำจัดอย่างถูกหลักวิชาการโดยใช้เทคโนโลยีที่ทันสมัยและเป็นมิตรกับสิ่งแวดล้อม
(๖)
การให้บริการสาธารณะด้านการรักษาความสะอาดของกรุงเทพมหานคร
(๗)
การตรวจสอบ ควบคุม เฝ้าระวัง คุณภาพอากาศและเสียงจากแหล่งกำเนิด
(๘)
การศึกษาและวิเคราะห์ผลกระทบสิ่งแวดล้อม
(๙) การบริหารจัดการเพื่อเพิ่มพื้นที่สีเขียว และดูแลสวนสาธารณะของกรุงเทพมหานคร
(๑๐)
การปฏิบัติงานในสถานการณ์พิเศษ เหตุภัยพิบัติ เหตุการณ์เร่งด่วนอย่างบูรณาการ
(๑๑)
การสนับสนุนการปฏิบัติงานของหน่วยงานอื่น ๆ ที่เกี่ยวข้องหรือได้รับมอบหมาย

ข้อ
๒๑ สำนักสิ่งแวดล้อม มีส่วนราชการดังต่อไปนี้
(๑)
สำนักงานเลขานุการ
(๒)
กองนโยบายและแผนงาน
(๓)
สำนักงานจัดการมูลฝอยและสิ่งปฏิกูล
(๔)
กองกำจัดมูลฝอย
(๕)
กองจัดการคุณภาพอากาศและเสียง
(๖)
สำนักงานสวนสาธารณะ

ทั้งนี้
ให้มีผลตั้งแต่วันถัดจากวันประกาศในราชกิจจานุเบกษาเป็นต้นไป[๑]


ประกาศ ณ
วันที่ ๒๔ มกราคม พ.ศ. ๒๕๖๑
พลตำรวจเอก
อัศวิน ขวัญเมือง
ผู้ว่าราชการกรุงเทพมหานคร
  
ภูมิกิติ/จัดทำ
๑๒
กุมภาพันธ์ ๒๕๖๑

นุสรา/ตรวจ
๑๖
มีนาคม ๒๕๖๑


[๑] ราชกิจจานุเบกษา
เล่ม ๑๓๕/ตอนพิเศษ ๒๖ ง/หน้า ๓๔/๕ กุมภาพันธ์ ๒๕๖๑